Debatten om det komplekse og mangefacetterede begreb kulturel appropriation bliver ved med at blusse op. Alene de seneste år har budt på ganske mange eksempler på det – især i populærkulturen.

Et eksempel er komedien 'Aloha' fra 2015. Filmens instruktør, Cameron Crowe, undskyldte for at have tillagt hovedrolleindehaveren en anden etnicitet end den pågældende skuespiller Emma Stone selv havde: I filmen spillede hun en kvart kinesisk og kvart hawaiiansk person, men var hvid amerikaner.

Dermed forblev det eksotiske aspekt af hendes rolle noget påtaget og udskifteligt, hvilket faldt mange for brystet. Et andet eksempel kunne læses i Berlingske mandag: Den amerikanske dj-stjerne Diplo er løbende blevet beskyldt for at bedrive kulturel appropriation ved at lade sine videoer være fyldt med indiske og sydafrikanske casts samt ved at bedrive såkaldt whitewashing af dancehall og andre ikkevestlige genrekomplekser.